FI Euroopan unionin virallinen lehti CE 78/940

(2004/C 78 E/0994)

KIRJALLINEN KYSYMYS P-0206/04

esittäjä(t): Renato Brunetta (PPE-DE) komissiolle

(23. tammikuuta 2004)

Aihe: Säännöstenvastainen velvoite tunnuslaattojen kiinnittämisestä Venetsian laguunissa liikkuviin huviveneisiin

Venetsian Commissario per il moto ondoso (”aalto-olosuhdekomissaari”) määräsi 14. toukokuuta antamassaan määräyksessä nro 19/2002, että kaikki moottorilla varustetut huviveneet, joiden teho on yli 10 hv, on varustettava asianmukaisilla tunnuslaatoilla, jotka kiinnitetään perään molemmille puolille, jotta näillä veneillä olisi oikeus liikkua Venetsian laguunissa. Veneet rekisteröidään koosta riippumatta moottorin tehon mukaan, vaikka moottori olisi irrotettavissa

Tunnukset maksavat 25 euroa (50 euroa, jos ne uusitaan tai hävitetään). Komissaarin määräys perustuu vesiliikenteestä laguunissa annetun Venetsian maakunnan asetuksen (nro 247721, 25.6.1998) 32, 33 ja 34 artiklaan, joissa säädetään rekisteröintimenettelyistä, omistajanmuutosmenettelyistä sekä huvivenerekistereistä. Aluksia ei ole määritelty niiden pituuden tai kantavuuden suhteen vaan pelkästään moottorin tehon (vaikka moottori olisi vaihdettavissa) mukaan, siten että hevosvoimia on yli 10 ja että alusta käytetään muuhun kuin ammatillisiin tarkoituksiin.

Komissaarin määräys perustuu 19. marraskuuta 1997 annetun lainsäädäntöasetuksen nro 422 11 artiklan 3 kohtaan, vaikka Italia hyväksyi direktiivin 94/25/EY (1)6. helmikuuta 1996 annetulla lailla nro 52, ja huviveneet poistettiin alusrekistereistä.

Huviveneiden juridisesta asemasta säädettiin Italiassa äskettäin 8. heinäkuuta 2003 annetulla lailla nro 172, jonka 13 artiklan 1 kohdassa säädetään, että huviveneitä ovat veneet, jotka ovat korkeintaan 10 metriä pitkiä. Lisäksi 2 kohdassa säädetään, että veneitä ei tarvitse merkitä 9 artiklassa tarkoitettuun rekisteriin eivätkä ne tarvitse 12 artiklassa tarkoitettua turvallisuustodistusta. Näin ollen huviveneillä ei ole rekisterikilpiä, tunnuksia eikä rekistereitä.

Veneiden tunnistamiselle rekisterikilpien tai muiden tunnusten avulla ei ole minkäänlaisia perusteita, sillä

— kaikilla moottorialuksilla on moottorikortti vakuutuskirjojen liitteenä,

— kaikilla kuljettajilla on oltava henkilöllisyystodistus tai vakuutustodistus (vakuutustunnusten avulla voidaan arvioida, kuinka paljon veneitä on käytössä ja myös niiden käyttöajankohdat (vuosi-vakuutukset, kolmen kuukauden vakuutukset) ja moorrotien tehot),

— pakoon lähteneen lainrikkojan tunnistaminen kauempaa rekisterikilven tai muun tunnuksen avulla ei ole koskaan riittänyt oikeudessa (tarvitaan valokuva ja/tai pöytäkirja),

— käytössä olevat huviveneet inventoidaan/lasketaan.

Mitä komissio aikoo tehdä, jotta tämä ilmeinen yhteisön voimassa olevan lainsäädännön rikkominen lopetetaan?

Erkki Liikasen komission puolesta antama vastaus

(11. helmikuuta 2004)

Direktiivi 94/25/EY (2), johon parlamentin jäsen kysymyksessään viittaa, perustuu EY:n perustamissopimuksen 95 artiklaan, ja sen tärkeimpänä tavoitteena on siten taata sisämarkkinoiden toteutuminen ja toiminta. Direktiivissä yhdenmukaistetaan huviveneiden suunnitteluun ja rakentamiseen liittyvät vaatimukset, joiden noudattaminen on edellytyksenä niiden markkinoille saattamiselle ja käyttöön ottamiselle.

Direktiiviin ei sisälly säännöksiä, joilla yhdenmukaistettaisiin edellytykset huviveneiden käytölle sen jälkeen, kun ne on saatettu markkinoille ja otettu käyttöön. Direktiivin 2 artiklan 2 kohdassa todetaan erikseen, että direktiivin säännökset eivät estä jäsenvaltioita antamasta perustamissopimusta noudattaen tietyillä vesialueilla liikkumista koskevia säännöksiä ympäristön ja vesiteiden suojelemiseksi ja niillä liikkuvien turvallisuuden varmistamiseksi, sillä edellytyksellä, että säännökset eivät velvoita muuttamaan tämän direktiivin mukaisia huviveneitä.

Arvioituaan Venetsian laguunin laivaliikenteestä vastaavan hallinnonosaston johtajan antamaa määräystä nro 19/2002 (ordinanza n. 19/2002 emanata dal Commissario del Governo Delegato al Traffico Acqueo nella Laguna di Venezia) komissio on tullut siihen johtopäätökseen, että huviveneiden molemmille puolille kiinnitettävien tunnuslaattojen asettaminen Venetsian laguunissa liikennöimisen ehdoksi ei velvoita muuttamaan direktiivin mukaisesti suunniteltuja tai rakennettuja huviveneitä ja on siten direktiivin 2 artiklan 2 kohdan mukaista.

(1) EYVL L 164, 30.6.1994, s. 15.

(2) Euroopan parlamentin ja neuvoston direktiivi 94/25/EY, annettu 16 päivänä kesäkuuta 1994, huviveneitä koskevien jäsenvaltioiden lakien, asetusten ja hallinnollisten määräysten lähentämisestä.